Source: https://webugyved.com/szakertok-perben/?replytocom=1022
Timestamp: 2019-12-11 02:50:45
Document Index: 23243198

Matched Legal Cases: ['bíróság ', 'bíróság ', 'bíróság ', 'bíróság ', 'Kúria ', 'bíróság ', 'Kúria ']

Szakértők a perben | Webügyvéd
Szakértők a perben
Szerző: | nov 17, 2014 | Perek, Szakértő | 2 hozzászólás
Mind polgári-, mind pedig büntető perben fontos szerepet kapnak a szakértők, amennyiben a per tárgya olyan szakkérdés, ami laikusként – nem szakmabeliként – nem dönthető el.
Leegyszerűsítve azt mondhatjuk, hogy bármelyik, megfelelő szakképzettséggel rendelkező személytől kérhetünk szakvéleményt igazunk bizonyítására, az már azonban más kérdés, hogy ezt a bíróság mennyire fogadja el. A törvény – és a gyakorlat is – megkülönbözteti ugyanis az ún. „magán-szakvéleményt” az igazságügyi szakvéleménytől. Míg előbbit a bíróság – bizonyító erő szempontjából – a fél (alperes vagy felperes) saját álláspontjának tekinti, utóbbi jóval súlyosabban esik latba, az esetek nagy részében ez szolgál az ítéletek alapjául.
Nagyon sokféle kérdésben szükség lehet szakértői véleményre: büntetőügyben szakértő állapítja meg például a vádlott beszámíthatóságát, de egyes vagyon elleni ügyekben szükség lehet könyvelő, könyvvizsgáló szakértőkre is. Polgári ügyekben gyermekelhelyezésnél kérik gyakran pszichiáter, pszichológus szakértő véleményét a szülői alkalmasság, vagy akár a gyermek veszélyeztetettsége kérdésében, de itt is gyakoriak a könyvvizsgálói szakértők, sőt, az építésügyi, mérnöki szakvélemények. Ismerünk továbbá közlekedési-, ballisztikai-, adózási-, stb. szakvéleményeket is.
A szakvélemény nagyon fontos egy perben, hiszen legtöbb esetben az ítéletek ezen alapulnak. Nagyon jól át kell gondolni tehát, hogy kihez forduljunk, ha szakvéleményre van szükségünk. Lehetőség van arra, hogy már a pert megelőzően kérjünk szakvéleményt, sőt, ha a szakvéleményt a megfelelő törvényes eljárásban, közjegyzőn keresztül rendeljük meg, annak ugyanolyan bizonyító ereje lesz, mintha a szakértőt a perbeli bíróság rendelte volna ki. Előnye azonban, hogy már a perindítás előtt rendelkezésünkre áll egy szakvélemény, ennek birtokában pedig könnyebb lesz arról dönteni, hogy belekezdjünk-e egy költséges perbe, illetve hogy mik lesznek az esélyeink.
Kirendelés során nem mi választjuk a szakértőt, azt a közjegyző, vagy bíróság választja ki az igazságügyi szakértői jogosítvánnyal rendelkezők névjegyzékéből. Magánszakértő esetén természetesen mi döntjük el, kit választunk, az ilyen vélemény azonban a gyakorlatban sajnos még mindig elég kis súllyal esik latba (habár a költségei ugyanolyan magasak).
Különösen nehéz a döntés orvosi műhiba perekben (mind büntető, mind polgári perekben), itt ugyanis nemcsak az eljárás alá vont személy, de a szakértő is orvos, arról pedig már sokat hallottunk, hogyan védik mundér becsületét. Ez a szakvéleményekben is jól nyomon követhető. Az is érdekes kérdés, hogy milyen kevés esetben indít a Magyar Orvosi Kamara fegyelmi eljárás tagjai ellen – nemrégiben is olvashattunk erről érdekes híreket, konkrét adatok ugyanakkor nem állnak rendelkezésre. Műhiba pert így különösen nehéz megnyerni, vagy kártérítést kapni, ha a szakvélemények ennyire ellentétben állnak a sértettek által támasztott – legtöbbször jogos – igényekkel.
Épp a fentiek miatt készül nagyon sok magánszakértői vélemény, különösen orvosokkal, egészségüggyel kapcsolatos perekben. A magánszakvéleményre is ugyanazok a módszertani útmutatások vonatkoznak, mint az igazságügyi szakvéleményre, a szakmája szabályai pedig a magánszakértőt is ugyanúgy kötik. A magyar bírói gyakorlat ugyanakkor továbbra is azon az állásponton van, hogy a magán-szakvéleményt a fél előadásaként lehet csak értékelni, bár a Kúria egy eseti döntésében korábban már kimondta, hogy amennyiben a magán-szakvélemény és a bíróság által kirendelt szakértő véleménye között ellentmondás van, ezt az ellentmondást is fel kell oldani a perben, ennek elmulasztása ugyanis lényeges eljárási szabálysértés. Ezzel a döntésével a Kúria szorított egy kis helyet a magánszakértőknek.
A magunk részéről úgy gondoljuk, hogy a szakmai-etikai szabályok és módszertani útmutatók betartása mindenki kötelessége, aki egy adott szakmát űz. Nem helyes, sem etikailag, sem jogilag, ha a szakértő annak ad kedvező véleményt, aki őt fizeti és nem a tények alapján alkotja meg az álláspontját. Sajnos ma azonban az a helyzet, hogy a törvény – amely nem ad súlyt a magánszakértő véleményének – épp ezt a helyzetet mondja ki jogszabályi súllyal, azzal egyúttal, hogy nem ad megoldást arra a helyzetre, ha a részrehajlás a kirendelt igazságügyi szakvéleményekben érhető tetten.
Álláspontunk szerint a problémát csak a valóban jól képzett és valóban független, az etikai és jogi előírásokat komolyan vevő szakértői gárdával lehetne feloldani azzal együtt, hogy a nyilvánvalóan kirívó hibák, részrehajlások észleléséhez nincs szükség külön szakképzettségre, azt egy megfelelően képzett és józan belátással rendelkező bírónak is kötelessége lenne észrevenni.
Szakvéleménnyel kapcsolatos kérdésed van? Fórumunkban felteheted!
Klacso István	2017-04-13-n 18:33 közelében
Tisztelt Szakértők! 3 éve dolgozom egy gyárban! Volt két gerinc műtétem ! Egy nyaki és egy lumbális gerinc !műtét előtti terhelhetőségem 50kg volt,ami a műtétek után korlátozódott max 20 kg -ra!Amit szakorvos véleményezett! Visszamentem dolgozni , az üzemorvos kérte a szakvéleményt ! Viszont a munkáltató ugyanabban a munkakörben alkalmazott ,ami 50 kg terhelhetőséget vett igénybe !1 évig bírtam csinálni azt a munkakört ! Újra gerincfájdalmak jelentkeztek! Jelenleg Tp vagyok ! Érdemes lenne orvosi igasságügyi szakértő véleményét kérnem ,ha esetleg perbe fajulna a dolog ? Válaszát előre köszönöm!
Sz. Zsuzsa	2018-02-15-n 15:02 közelében
Arra a kérdésre keresem a választ, hogy készíttethet-e szülő magánszakvéleményt (igazságügyi pszichológiai) közös kiskorú gyermekről a másik szülő tudta és beleegyezése hiányában. Ez történt a gyermekeimmel legalább 2 igazságügyi szakértő közreműködésével. Hol található jogszabályban, etikai kódexben erre vonatkozó szabályozás?
Válasz írása: Klacso István Kilépés a válaszból